L-UE tilqa' l-ftehim milħuq fl-10 ta' Ottubru dwar waqfien mill-ġlied umanitarju bejn l-Armenja u l-Ażerbajġan. L-UE tħeġġeġ lin-naħat biex jirrispettaw strettament dan il-ftehim u tappella lill-atturi kollha, inkluż il-partijiet esterni, biex joqogħdu lura minn kwalunkwe azzjoni li tista' twassal għal aktar imwiet. F'dan ir-rigward, ninnotaw bi tħassib kbir ir-rapporti ta' attivitajiet militari kontinwi, inkluż kontra miri ċivili, kif ukoll imwiet ċivili u nħeġġu lin-naħat biex jiżguraw ir-rispett sħiħ tal-ftehim fuq il-post. L-UE tappella lin-naħat biex jipparteċipaw f'negozjati sostantivi mingħajr dewmien taħt l-awspiċi tal-Kopresidenti tal-Grupp ta' Minsk tal-OSKE, mingħajr prekondizzjonijiet u abbażi tal-prinċipji maqbula. L-UE tkompli tappoġġa l-ħidma tal-Kopresidenti tal-Grupp ta' Minsk tal-OSKE biex tinstab soluzzjoni politika negozjata għall-konflitt u ser tibqa' involuta fi sforzi favur paċi dejjiema fir-reġjun.